钦定古今图书集成/明伦汇编/官常典/第482卷 > 豆卢宁
## 钦定古今图书集成/明伦汇编/官常典/第482卷 > 豆卢宁

按《周书》本传，“宁字永安，昌黎徒何人。其先本姓慕容
氏，前燕之支庶也。高祖胜，以燕皇始初归魏，授长乐郡守，赐姓豆卢氏，或云避难改焉。父长柔，元镇将，有
威重，见称于时。武成初，以宁著勋，追赠柱国大将军、
少保、涪陵郡公。宁少骁果，有志气，身长八尺，美容仪，
善骑射。永安中，以别将随尔朱天光入关，加授都督。”
又以破万俟丑奴功，赐爵灵寿县男。尝与梁企定遇
于平凉川，相与肄射，乃于百步悬莎草以射之，七发
五中。定服其能，赠遗甚厚。天光败后，侯莫陈悦反，太
祖讨悦，宁与李弼率众归太祖。魏孝武西迁，以奉迎
勋，封河阳县伯，邑五百户。大统元年，除前将军，进爵
为侯，增邑三百户。迁显州刺史、显州“大中正。寻拜抚
军将军、银青光禄大夫，进爵为公，增邑五百户，授镇
东将军”、金紫光禄大夫。从太祖擒窦泰，复弘农，破沙
苑。除武卫大将军，兼大都督。寻进车骑大将军、仪同
三司，增邑八百户，拜北华州刺史。在州未几，以廉平
著称，加散骑常侍。七年，从于谨破稽胡帅刘平伏于
上郡。及梁企定反，以宁为军司，监陇右诸军事。贼平，
进位侍中、使持节、骠骑大将军、开府仪同三司。九年，
从太祖迎高仲密，与东魏战于邙山。迁左卫将军，进
爵范阳郡公，增邑四百户。十六年，拜大将军。羌帅傍
乞铁忽及郑五丑等反叛，宁率众讨平之。魏恭帝二
年，改封武阳郡公，迁尚书右仆射。梁将王琳遣其将
侯方儿、潘纯陁寇江陵，宁与蔡祐、郑永等讨之，方儿
等遁走。三年，武兴氐及固查氐、魏大王等相应反叛，
宁复讨平之。孝闵帝践祚，授柱国大将军。武成初，出
为同州刺史。复督诸军讨稽胡郝阿保、刘桑德等，破
之。军还，迁大司寇，进封楚国公，邑万户，别食盐亭县
一千户，收其租赋。保定四年，授岐州刺史。属大兵东
讨，宁舆疾从军。五年，薨于同州，时年六十六。赠太保、
同鄜等十州诸军事、同州刺史，谥曰昭。